 Isaya 45 IBhayibheli Elikuyi-Internet INguqulo Yezwe Elisha45 Yilokhu uJehova akushilo kogcotshiweyo wakhe, kuKoresi, osandla sakhe sokunene engisibambile, ukuze nginqobe phambi kwakhe izizwe, ukuze ngikhumule ngisho nezinkalo zamakhosi; ukuze ngivule phambi kwakhe iminyango enezicabha ezimbili, kangangokuthi ngisho namasango ngeke avalwe: 2 Mina ngokwami ngizohamba phambi kwakho, futhi ngizohlelemba amaduli ezwe. Ngizophula iminyango yethusi ibe yizicucu, nginqume nemigoqo yensimbi. 3 Ngizokunika ingcebo esebumnyameni nengcebo efihliweyo esezindaweni zokuthukusa, ukuze wazi ukuthi nginguJehova, Lowo okubiza ngegama lakho, uNkulunkulu ka-Israyeli. 4 Ngenxa yenceku yami uJakobe nangenxa ka-Israyeli okhethiweyo wami, mina ngakubiza ngisho nangegama lakho; ngakunika igama lodumo, nakuba wawungangazi. 5 NginguJehova, akekho omunye. Ngaphandle kwami akekho uNkulunkulu. Ngizokubhincisa ngikuqinise, nakuba ungakangazi, 6 ukuze abantu bazi kusukela empumalanga nokusukela entshonalanga ukuthi akekho omunye ngaphandle kwami. NginguJehova, akekho omunye. 7 Owenza ukukhanya futhi adale ubumnyama, owenza ukuthula adale inhlekelele, mina, Jehova, ngenza zonke lezi zinto. 8 O nina mazulu, bangelani ukuconsa okuvela phezulu; isibhakabhaka masiconse ukulunga. Umhlaba mawuvuleke, futhi mawukhiqize insindiso, mawubangele ukuba kumile ukulunga ngasikhathi sinye. Mina, Jehova, ngikudalile. 9 Maye kulowo ophikisene noMbumbi wakhe, njengodengezi luphikisana nezinye izindengezi zomhlabathi! Ingabe kufanele yini ubumba luthi kumbumbi walo: Yini oyenzayo? Nalokho wena okufezile kuthi: Akanazandla? 10 Maye kulowo othi kuyise: Yini le oyizalayo? nakumfazi: Yini le osikwa ngenxa yayo? 11 Yilokhu uJehova akushilo, oNgcwele ka-Israyeli noMbumbi wakhe: Ngibuze ngisho nangezinto ezizayo ngokuphathelene namadodana ami; futhi kufanele nina ningiyale ngokuphathelene nomsebenzi wezandla zami. 12 Mina ngokwami ngenze umhlaba ngadala ngisho nomuntu phezu kwawo. Minaizandla zami siqu zelula amazulu, futhi ngiyalé lonke ibutho lawo. 13 Mina ngokwami ngivusé othile ngokulunga, futhi zonke izindlela zakhe ngiyoziqondisa. Nguye oyokwakha umuzi wami, futhi abangabami abasekudingisweni uyobadedela, hhayi ngentengo noma ngesifumbathiso, kusho uJehova wamabutho. 14 Yilokhu uJehova akushilo: Izisebenzi ezingakhokhelwa zaseGibhithe nabathengisi baseTopiya namaSabheya, abantu abade, bayofika nokufika kuwe, futhi bayoba ngabakho. Bayohamba ngemva kwakho; bayoza beboshiwe, futhi bayokukhothamela. Bayothandaza kuwe, bathi, Impela uNkulunkulu usebunyeni nawe, futhi akekho omunye; akekho omunye uNkulunkulu. 15 Impela wena unguNkulunkulu ozigcina ezifihlile, uNkulunkulu ka-Israyeli, uMsindisi. 16 Ngokuqinisekile bayoba namahloni balulazeke ngisho nokululazeka, bonke ngothi lwabo. Abenzi bezithombe kuyodingeka bahambe ndawonye belulazekile. 17 Kepha u-Israyeli yena, ngokuqinisekile uyosindiswa emunye noJehova ngensindiso yanini nanini. Nina ngeke nibe namahloni, futhi ngeke nilulazeke kuzo zonke izikhathi zaphakade ezingenasiphelo. 18 Ngoba yilokhu uJehova akushilo, uMdali wamazulu, Yena onguNkulunkulu weqiniso, uMbumbi womhlaba noMenzi wawo, Yena owawumisa waqina, ongazange awudalele ize nje, owawubumba ukuze uhlalwe ngisho nokuhlalwa: NginguJehova, akekho omunye. 19 Angizange ngikhulume ngisendaweni yokucasha, endaweni emnyama yomhlaba; futhi angizange ngithi enzalweni kaJakobe, Ngifuneni ngeze nje kuphela. NginguJehova, okhuluma okulungile, owazisa okuqondile. 20 Ziqoqeni nize. Sondelanani, nina baphunyukileyo abavela ezizweni. Labo abathwele ukhuni lomfanekiso wabo oqoshiwe abazange babe nalwazi, ngokufanayo nalabo abathandaza kunkulunkulu ongenakukwazi ukusindisa. 21 Lethani umbiko wenu nodaba lwenu. Yebo, mababonisane ndawonye ngobunye. Ngubani owenzé ukuba lokhu kuzwiwe kusukela esikhathini eside esadlula? Ngubani okubikile kusukela ngaso kanye leso sikhathi? Akumina Jehova yini, okungekho omunye uNkulunkulu ngaphandle kwakhe; uNkulunkulu olungile noMsindisi, njengoba kungekho omunye ngaphandle kwami? 22 Phendukelani kimi nisindiswe, nina nonke enisemikhawulweni yomhlaba; ngoba nginguNkulunkulu, akekho omunye. 23 Ngizifungé minaizwi liphumé ngokulunga emlonyeni wami, kangangokuthi ngeke libuyeukuthi wonke amadolo ayoguqa kimi, zonke izilimi ziyofunga mina, 24 zithi, Ngokuqinisekile kuJehova kukhona ukulunga okugcwele nezikhwepha. Bonke abamthukuthelela kakhulu bayoqonda ngqo kuye babe namahloni. 25 Yonke inzalo ka-Israyeli iyoba ngelungileyo kuJehova futhi iyoziqhayisa. 